DA Den Europæiske Unions Tidende CE 78/465

(2004/C 78 E/0490)

SKRIFTLIG FORESPØRGSEL E-3106/03

af María Bergaz Conesa (GUE/NGL) til Kommissionen

(22. oktober 2003)

Om: Vandomledningsprojektet Júcar-Vinalopó

Vandomledningsprojektet Júcar-Vinalopó er et omfattende projekt (med samlede omkostninger på mere end 50 mio. EUR), som indgår i den spanske plan for forvaltning af vandressourcerne (Plan Hidrológico Nacional), og som blev fremlagt i oktober 2002 med henblik på EU-finansiering. Vandomledningen Júcar-Vinalopó er på grund af sin tekniske opbygning tæt forbundet med vandomledningen af Ebro, som stadig ikke er blevet forelagt Kommissionen. Dette bekræftes i planen for forvaltning af vandressourcerne, som lægger op til, at der skal overføres 63 hm3 til området omkring reservoiret i Tous for at gennemføre omledningen fra Júcar til Vinalopó (der henvises til analyse af baggrunden og de forventede overførsler, som det fremgår af planen for forvaltning af vandressourcerne, s. 170).

Netop nu gennemgår Kommissionen (GD Miljø) projektets indvirkning på miljøet, ligesom Den Europæiske Investeringsbank er i gang med at foretage en gennemførlighedsundersøgelse, hvis resultat endnu ikke er offentliggjort.

Ifølge uafhængige eksperter er projektet hverken økonomisk eller miljømæssigt bæredygtigt, der er tale om betydelige tekniske mangler, og der er behov for en præcis, opdateret og fuldstændig vurdering af indvirkningen på miljøet. Kommissionen og Europa-Parlamentet er gennem en række klager fra borgerne, andragender samt parlamentariske spørgsmål og forespørgsler blevet gjort opmærksomme på disse mangler.

Alligevel erklærer den spanske miljøminister, at den spanske regering fortsætter den igangsatte proces, ligesom bygningsarbejdet vil gå videre i delprojekter, fag for fag. Efter en gennemgang af de fremlagte klager på EU-plan kan det meget vel vise sig, at den hastige fremfærd hviler på et forkert grundlag.

Kan Kommissionen fremlægge oplysninger om indhold af og konklusioner i den undersøgelse, der er gennemført af EIB? Er det Kommissionens opfattelse, at projektet er grundlæggende afhængigt af overførslen fra Ebro? Har Kommissionen til hensigt at bede de spanske myndigheder om at opdatere evalueringen af indvirkningen på miljøet og foretage en cost-benefitanalyse og om at opfylde de øvrige krav til store projekter i henhold til forordningen om strukturfondene (forordning (EF) nr. 1260/1999 (1)), artikel 26? Kan Kommissionen bekræfte, hvorvidt kommissæren er blevet enig med ministeren om, at rapporten offentliggøres inden årets udgang?

Svar afgivet på Kommissionens vegne af Michel Barnier

(19. december 2003)

Kommissionen kan oplyse det ærede medlem om, at den har konsulteret Den Europæiske Investeringsbank (EIB) i overensstemmelse med samarbejdsaftalen med Den Europæiske Investeringsbank og retsforskrifterne for at få en uvildig udtalelse. Den har anmodet Den Europæiske Investeringsbank om en teknisk rapport om vandomledningsprojektet Júcar-Vinalopó og dets bæredygtighed. Den Europæiske Investeringsbank forelagde sin rapport den 1. august 2003. Rapportens konklusion er, at projektet under ganske bestemte betingelser i sig selv er bæredygtigt uafhængigt af, om projektet vedrørende omlægning af Ebro gennemføres.

Der skal i den forbindelse gøres opmærksom på, at de spanske myndigheder kan bekræfte, at den mulighed, der var foreslået i det foreløbige lovforslag om vandforvaltningsplanen, nemlig omlægning af Ebro til Júcar og af Júcar til Vinalopó, ikke er bevaret i den udgave af dokumentet, der forelå til »underretning af offentligheden« fra den 20. juni 2003 til den 2. august 2003.

Det er Kommissionens opfattelse, at de oplysninger, den råder over, og som Den Europæiske Investeringsbank har analyseret og suppleret i sin tekniske undersøgelse, på nuværende tidspunkt er tilstrækkelige til at foretage en vurdering af projektet i lyset af de krav, der stilles i bestemmelserne for strukturfondene, navnlig i artikel 26 i forordning (EF) nr. 1260/1999 (2).

Kommissionen kan desuden oplyse, at de betingelser, der er fastlagt og analyseret i Den Europæiske Investeringsbanks rapport, er videregivet til de spanske myndigheder. Hvis der viser sig at være behov for yderligere oplysninger for at behandle sagen, vil Kommissionen naturligvis anmode de relevante myndigheder herom. De spanske myndigheder gav den 20. oktober 2003 Kommissionen deres formelle svar på de opstillede betingelser. Kommissionen behandler i øjeblikket dette svar.

Kommissionen er ikke bekendt med, at der er en formel forpligtelse til at offentliggøre rapporten.

Da der er tale om en kompleks sag, som endnu ikke er færdigbehandlet, har Kommissionen ikke truffet en endelig afgørelse om anmodningen om medfinansiering.

Det ærede medlem henvises til Kommissionens supplerende svar på den skriftlige forespørgsel E-0419/03 fremsat af Laura Gonzalez Alvarez (3).

(1) EFT L 161 af 26.6.1999, s. 1.

(2) Rådets forordning (EF) nr. 1260/1999 om vedtagelse af generelle bestemmelser for strukturfondene, EFT L 161 af 26.6.1999.

(3) EFT C 70 E af 20.3.2004, s. 28.